ai4bharat/Pralekha huggingface dataset:
பிரதமர் அலுவலகம்
ஆயுஷ்மான் பாரத் திட்டம் ஏழைகளுக்கான கேடயம்: பிரதமர்
ஆயுஷ்மான் பாரத் திட்டம் ஏழை சகோதர சகோதரிகளுக்கு ஒரு வரப்பிரசாதம் என்று பிரதமர் குறிப்பிட்டுள்ளார்.
ஆயுஷ்மான் பாரத் பற்றிய வீடியோவை பகிர்ந்துள்ள பிரதமர் கூறியிருப்பதாவது;
“ஆயுஷ்மான் பாரத் நமது ஏழை சகோதர சகோதரிகளின் சிகிச்சை செலவு பற்றிய கவலையை நீக்கியுள்ளது. இந்தத் திட்டம் அவர்களுக்கு ஒரு தற்காப்புக் கேடயமாகவும், வரப்பிரசாதமாகவும் மாறியுள்ளது’’.
----
VJ/PKV/KPG
(
சுகாதாரம் மற்றும் குடும்ப நலத்துறை அமைச்சகம்
நாட்டில் கொவிட்-19 தடுப்பூசி போட்டவர்களின் எண்ணிக்கை 37.60 கோடியை கடந்தது
நாட்டில் கொவிட் தடுப்பூசி போட்டவர்களின் எண்ணிக்கை 37.60 கோடியை கடந்தது. இன்று காலை 7 மணி வரை, 37,60,32,586 தடுப்பூசிகள், 48,33,797 அமர்வுகளில் போடப்பட்டன. கடந்த 24 மணி நேரத்தில் 37,23,367 தடுப்பூசிகள் போடப்பட்டன.
கடந்த 24 மணி நேரத்தில், நாட்டில் 41,506 பேருக்கு புதிதாக தொற்று ஏற்பட்டுள்ளது.
தொடர்ச்சியாக கடந்த 14 நாட்களாக, தினசரி கொவிட் பாதிப்பு 50,000க்கும் கீழ் உள்ளது.
நாட்டில் இன்று கொவிட் சிகிச்சை பெறுபவர்களின் மொத்த எண்ணிக்கை 4,54,118. இது நாட்டின் மொத்த பாதிப்பில் 1.47 சதவீதம்.
நாட்டில் இதுவரை 2,99,75,064 பேர் குணமடைந்துள்ளனர். கடந்த 24 மணி நேரத்தில் 41,526 பேர் குணமடைந்துள்ளனர். இவர்களின் சதவீதம் 97.20 சதவீதம். இது தொடர்ந்து அதிகரித்து வருகிறது.
கடந்த 24 மணி நேரத்தில், 18,43,500 பரிசோதனைகள் செய்யப்பட்டன. நாட்டில் இதுவரை 43 கோடிக்கும் மேற்பட்ட பரிசோதனைகள் செய்யப்பட்டுள்ளன.
ஒரு பக்கம் பரிசோதனை அதிகரித்து வரும் நிலையில், மறுபக்கம் வாராந்திர பாதிப்பு வீதம் குறைந்து வருகிறது. வாராந்திர பாதிப்பு வீதம் தற்போது, 2.32 சதவீதமாக உள்ளது. தினசரி பாதிப்பு வீதம், தொடர்ந்து கடந்த 20 நாட்களாக 3 சதவீதத்துக்கும் குறைவாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1734545
பாதுகாப்பு அமைச்சகம்
வடக்கு மற்றும் கிழக்கு எல்லைப் பகுதிகளில் 12 சாலைகளை நாட்டிற்கு அர்ப்பணித்தார் மத்திய பாதுகாப்பு அமைச்சர் திரு ராஜ்நாத் சிங்
மத்திய பாதுகாப்பு அமைச்சர் திரு ராஜ்நாத் சிங், வடக்கு மற்றும் கிழக்கு எல்லைப் பகுதிகளில், எல்லை சாலைகள் நிறுவனத்தால் கட்டமைக்கப்பட்டுள்ள 12 சாலைகளை இன்று  நாட்டிற்கு அர்ப்பணித்தார். இந்த நிகழ்ச்சியில் அசாம் முதல்வர் டாக்டர் ஹிமந்தா பிஸ்வா ஷர்மா, அருணாச்சலப் பிரதேச முதல்வர் திரு பேமா கண்டு, மத்திய இளைஞர் விவகாரங்கள் மற்றும் விளையாட்டு இணை அமைச்சரும் , ஆயுஷ் இணை அமைச்சருமான  திரு கிரண் ரிஜிஜூ, பாதுகாப்பு படைகளின் தலைவர் ஜெனரல் பிபின் ராவத், வடகிழக்கு மாகாணங்களின் வளர்ச்சிக்கான இணை அமைச்சரும் , பிரதமர் அலுவலக இணை அமைச்சருமான டாக்டர் ஜிதேந்திர சிங் உள்ளிட்டோர் காணொலி வாயிலாக இந்த நிகழ்ச்சியில் கலந்துக்கொண்டனர்.
அசாம் மாநிலத்தின் லக்கிம்பூர் மாவட்டத்தில் ஏற்பாடு செய்யப்பட்டிருந்த நிகழ்ச்சியில் 20 கிலோமீட்டர் தொலைவிலான கிமின்-போடீன் சாலையுடன் அருணாச்சலப் பிரதேசத்தில் 9 சாலைகளையும், லடாக் மற்றும் ஜம்மு-காஷ்மீர் யூனியன் பிரதேசங்களில் தலா ஒரு சாலையையும் மின்னணு வாயிலாக அமைச்சர் தொடங்கி வைத்தார். எல்லை சாலைகள் நிறுவனத்தின் பல்வேறு திட்டங்களின் கீழ் இந்த சாலைகள் அமைக்கப்பட்டுள்ளன.
நிகழ்ச்சியில் பேசிய அமைச்சர் திரு ராஜ்நாத் சிங், கொவிட்-19 நெருக்கடிகளுக்கு இடையேயும் நாட்டின் தொலைதூர எல்லைப்பகுதிகளில் உள்கட்டமைப்பு வளர்ச்சிகளை மேம்படுத்தும் பணிகளில் ஈடுபட்டுள்ள எல்லை சாலைகள் நிறுவனத்தைப் பாராட்டினார். இன்று தொடங்கி வைக்கப்பட்டுள்ள சாலைகள், தேசிய பாதுகாப்பை வலுப்படுத்துவதுடன், வடகிழக்கு பகுதியின் வளர்ச்சியை ஊக்குவிப்பதிலும் மிக முக்கிய பங்கு வகிப்பதால், அவை, கேந்திர மற்றும் சமூகப் பொருளாதார முக்கியத்துவத்தைப் பெற்றிருப்பதாக அவர் தெரிவித்தார். “நமது ஆயுதப் படைகளின் தேவையை பூர்த்தி செய்வதிலும், தொலைதூரப் பகுதிகளுக்கு மருந்துகள், ரேஷன் பொருட்கள் உள்ளிட்ட அத்தியாவசியப் பொருட்களைக் கொண்டு செல்வதிலும் இந்த சாலைகள் உதவிகரமாக இருக்கும்”, என்று அவர் குறிப்பிட்டார்.
கடந்த ஆண்டு நிகழ்ந்த கல்வான் பள்ளத்தாக்கு சம்பவத்தில் அனைவரும் பின்பற்றும் வகையிலான துணிச்சலை வெளிப்படுத்தித் தங்களது இன்னுயிரை நாட்டிற்காகத் தியாகம் செய்த வீரர்களுக்கு அமைச்சர் திரு ராஜ்நாத் சிங் அஞ்சலி செலுத்தினார். இந்தியா அமைதியை விரும்பும் நாடாக இருந்தபோதும் தாக்குதல்களுக்கு எதிரான அதன் பதிலடி உறுதியானது என்றார் அவர்.
நிகழ்ச்சியில் பேசிய எல்லை சாலைகள் நிறுவனத்தின் தலைமை இயக்குனர் ஜெனரல் ராஜீவ் சவுத்ரி, நிறுவனத்தின் சாதனைகளை விளக்கியதோடு, எல்லையோரப் பகுதிகளில் உள்கட்டமைப்பை மேம்படுத்துவதில் தமது நிறுவனம் உறுதிபூண்டிருப்பதாகக் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1727917
-------
(Visitor Counter : 207
புவி அறிவியல் அமைச்சகம்
தெற்கு குஜராத், தெற்கு மத்தியப் பிரதேசம் மற்றும் சத்தீஸ்கர் பகுதிகளில் மேலும் முன்னேறியது தென்மேற்கு பருவ மழை
தெற்கு குஜராத், தெற்கு மத்தியப் பிரதேசம் மற்றும் சத்தீஸ்கர் ஆகிய பகுதிகளில் தென்மேற்கு பருவ மழை மேலும் முன்னேறியுள்ளதாக தேசிய வானிலைத்துறையின் முன்னறிவிப்பு மையம் தெரிவித்துள்ளது.
அது வெளியிட்டுள்ள அறிக்கையில் கூறியிருப்பதாவது:
வட அரபிக் கடலின் சில பகுதிகளுக்கும், தெற்கு குஜராத், தெற்கு மத்தியப் பிரதேசம் மற்றும் சத்தீஸ்கருக்கு தென்மேற்கு பருவமழை இன்று மேலும் முன்னேறியுள்ளது.
அடுத்த 48 மணி நேரத்தில் குஜராத், மத்தியப் பிரதேசம், சத்தீஸ்கர், ஒடிசா, மேற்குவங்கம், ஜார்கண்ட், பீகார், உத்தரப்பிரதேசம், வடக்கு வங்காள விரிகுடாவின் சில பகுதிகளில் தென்மேற்கு பருவமழை மேலும் முன்னேற வாய்ப்புள்ளது. அடுத்த 3 முதல் 4 நாட்களில் தெற்கு ராஜஸ்தான் மற்றும் குஜராத்தின் கட்ச் பகுதிகளில் தென்மேற்கு பருவமழை முன்னேற வாய்ப்புள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1726277
(Visitor Counter : 98
சுகாதாரம் மற்றும் குடும்ப நலத்துறை அமைச்சகம்
ஒமிக்ரான் பரவலை முன்னிட்டு மாநிலங்கள் / யூனியன் பிரதேசங்களில் கொவிட்-19 நிலவரம் மற்றும் தயார்நிலை குறித்து மத்திய அரசு ஆய்வு.
ஒமிக்ரான் பரவலை முன்னிட்டு மாநிலங்கள், யூனியன் பிரதேசங்களில் கொவிட்-19 நிலவரம் மற்றும் தயார் நிலை குறித்து மத்திய அரசு ஆய்வு செய்தது..
ஒமிக்ரான் பரவலை முன்னிட்டு முன்னெச்சரிக்கை நடவடிக்கைகளை மேற்கொள்ள வேண்டும் என்றும், கொவிட் சார்ந்த தயார் நிலையை பராமரிக்க வேண்டும் என்றும் மாநிலங்களுக்கு மத்திய அரசு அறிவுறுத்தியுள்ளது.
கொவிட்-19 மற்றும் ஒமிக்ரான் வகை தொற்றுக்கு எதிரான தயார் நிலை குறித்து, மாநில சுகாதார செயலாளர்களுடன், மத்திய சுகாதாரத் துறை செயலாளர் திரு. ராஜேஷ் பூஷன் ஆய்வு மேற்கொண்டார். உலகம் முழுவதும் ஒமிக்ரான் தொற்று அதிகரித்து வருவதையும் அவர் சுட்டிக் காட்டினார்.
கொவிட் பாதிப்பு 10 சதவீதத்துக்கு மேல் அதிகரித்தாலும், ஆக்சிஸஜன் படுக்கைகளுடன் சிகிச்சை பெறுபவர்களின் எண்ணிக்கை 40 சதவீதத்துக்கு மேல் அதிகரித்தாலும், கட்டுப்பாட்டு நடவடிக்கைகளை மாவட்ட மற்றும் உள்ளூர் நிர்வாகம், மேற்கொள்ள வேண்டும் என்றும் மத்திய சுகாதாரத்துறை செயலாளர் வலியுறுத்தினார்.
மாநிலங்கள் விழிப்புடன் இருந்து தொற்று பாதிப்பை கண்காணிக்க வேண்டும் எனவும், அறிவுறுத்தப்பட்டுள்ளது. பண்டிகை காலம் வரவுள்ளதால் கட்டுப்பாடுகளை விதிப்பது குறித்து மாநிலங்கள் பரிசீலிக்க வேண்டும் எனவும் அறிவுறுத்தப்பட்டுள்ளது. ஒமிக்ரான் தொற்றுக்காக தற்போதுள்ள தேசிய மருத்துவ மேலாண்மை நெறிமுறைகளில் எந்த மாற்றமும் இல்லை.
ஒமிக்ரான் தொற்றை சமாளிக்க கீழ்கண்ட 5 அடுக்க யுக்திகளை பின்பற்ற வேண்டும் எனவும் வலியுறுத்தப்பட்டுள்ளது.
1.தொற்றை கட்டுப்படுத்த இரவு நேர ஊரடங்கை விதிக்க வேண்டும் எனவும், பண்டிகை காலங்களில் கூட்டம் கூடுவதை தவிர்க்க வேண்டும் எனவும் மாநிலங்களுக்கு அறிவுறுத்தப்பட்டுள்ளது. தொற்று பாதிப்பு அதிகம் உள்ள பகுதிகளை கட்டுப்பாட்டு மண்டலங்களாக அறிவிக்க வேண்டும். அங்கு வழிகாட்டுதல்கள்படி கட்டுப்பாட்டு நடவடிக்கைகளை உறுதி செய்ய வேண்டும்.
தொற்று பாதிப்பு அதிகம் உள்ள பகுதிகளில், கொரோனா வகையை கண்டறிய, மாதிரிகளை இன்சாகாக் ஆய்வு கூடங்களுக்கு தாமதமின்றி அனுப்ப வேண்டும்.
2. அனைத்து மாவட்டங்களிலும் டெல்டா மற்றும் ஒமிக்ரான் வகை தொற்றுக்களை, தினசரி அடிப்படையிலும், வார அடிப்படையிலும் தீவிரமாக கண்காணித்து கட்டுப்பாட்டு நடவடிக்கைகளை மேற்கொள்ள வேண்டும். சர்வதேச பயணிகளை கண்காணிக்க ‘ஏர் சுவிதா’ இணையதளத்தை பயன்படுத்த வேண்டும்.
3. ஒமிக்ரான் தொற்றுக்காக, தற்போதுள்ள தேசிய மருத்துவ மேலாண்மை நெறிமுறையில் எந்த மாற்றமும் இல்லை. படுக்கை வசதிகள், ஆம்புலன்ஸ் வசதிகளை அதிகரிக்க வேண்டும். 30 நாட்களுக்கு தேவையான அத்தியாவசிய மருந்துகளை இருப்பு வைத்திருக்க வேண்டும்.
4. மக்களுக்கு சரியான தகவல்களை தெரிவிக்க வேண்டும். அப்போதுதான் தவறான தகவல்களால் பீதி ஏற்படாது. மருத்துவமனை மற்றும் பரிசோதனை வசதிகள் குறித்த நிலவரங்களை வெளிப்படையாக தெரிவிக்க வேண்டும். பத்திரிக்கையாளர் சந்திப்பை அடிக்கடி நடத்த வேண்டும்.
5. தகுதியான மக்களுக்கு 100 சதவீதம், கொவிட் தடுப்பூசி இரண்டு தவணைகள் செலுத்தப்படுவதை உறுதி செய்ய வேண்டும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784559
பிரதமர் அலுவலகம்
மனதின் குரல் 100 அத்தியாயங்கள் குறித்து மாற்றுத்திறனாளி பெண் வரைந்த ஓவியத்தை பிரதமர் பகிர்ந்துள்ளார்
ராஜஸ்தானின் அஜ்மீரைச் சேர்ந்த மாற்றுத்திறனாளிப் பெண் வரைந்த மனதின் குரல் நிகழ்ச்சியின் 100 அத்தியாயங்களைக் குறிக்கும் ஓவியத்தை பிரதமர் திரு நரேந்திர மோடி பகிர்ந்துள்ளார்.
பிரதமர் செய்துள்ள ட்வீட் வருமாறு:
“அருமையான ஓவியம்! அஜ்மீரின் அருமை மகள் நந்தினியின் வாழ்த்துச் செய்தியைக் கண்டு மகிழ்ந்தேன்! நான் அவருக்கு எல்லா நல்வாழ்த்துகளையும் தெரிவிக்க விரும்புகிறேன்! ” .
பாதுகாப்பு அமைச்சகம்
உள்நாட்டு தயாரிப்பு மற்றும் புதுமை கண்டுபிடிப்புகளுக்காக இந்திய ராணுவ தளவாட உற்பத்தியாளர்கள் சங்கத்துடன் இந்திய ராணுவம் புரிந்துணர்வு ஒப்பந்தம்
மாண்புமிகு பிரதமரின் ‘தற்சார்பு இந்தியா’ லட்சியத்தின் கீழ் உள்நாட்டு உற்பத்திக்கு மேலும் ஊக்கமளிப்பதற்கும், வெளிநாட்டில் தயாரிக்கப்படும் பொருட்கள் மீது சார்ந்திருப்பதை குறைப்பதற்கும், இந்திய ராணுவ தளவாட உற்பத்தியாளர்கள் சங்கத்துடன்  புரிந்துணர்வு ஒப்பந்தம் ஒன்றில் இந்திய ராணுவம் 2021 ஜனவரி 21 அன்று கையெழுத்திட்டது.
இந்திய தொழில் கூட்டமைப்புடன்  25 ஆண்டு கால ராணுவ-தொழில் கூட்டை குறிக்கும் விதமாக ஏற்பாடு செய்யப்பட்ட நிகழ்ச்சி ஒன்றில் இந்த புரிந்துணர்வு ஒப்பந்தம் கையெழுத்தானது. உதிரி பாகங்களின் உள்நாட்டு உற்பத்தி மூலம் 1995-ஆம் ஆண்டில் தொடங்கிய ராணுவ-தொழில் கூட்டு, முக்கிய ராணுவ தளங்கள் மற்றும் அதிக அளவிலான ஆயுதங்கள் மற்றும் தளவாடங்கள் வரை முன்னேறியிருக்கிறது.
தொழில்களுடன் திறன் வளர்த்தல் மற்றும் ஒற்றை தொடர்பு முறை ஆகியவற்றை மேம்படுத்தும் விதமாக, ராணுவ துணை தளபதியின்  தலைமையின் கீழ், வருவாய் மற்றும் முதலீடு ஆகிய இரண்டு வழிகளையும் இணைத்து இந்திய ராணுவம் தன்னை மறுசீரமைத்துக் கொண்டுள்ளது.
தொழில்களுடன் நேரடி தொடர்பில் இருப்பதற்கும், ராணுவ தளவாட உற்பத்தியாளர்களை பயனருடன் இணைப்பதற்கும் ராணுவ வடிவமைப்பு அலுவலகம் நிறுவப்பட்டுள்ளது. தொழில்நுட்பத்தை வழங்குபவர், தளவாட உற்பத்தியாளர் மற்றும் பயனர் ஆகியோர் இதன் மூலம் ஒன்றிணைந்து பணியாற்றுகின்றனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1690860
சுகாதாரம் மற்றும் குடும்ப நலத்துறை அமைச்சகம்
மாநிலங்கள், யூனியன் பிரதேசங்கள், தனியார் மருத்துவமனைகள் வசம் 3 கோடிக்கும் அதிகமான கொவிட் தடுப்பூசிகள்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 49.49 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் கூடுதலாக 8,04,220 தடுப்பூசிகள் வழங்கப்படவிருக்கின்றன.
இவற்றில், இன்று காலை 8 மணி வரையிலான தரவுகளின் அடிப்படையில், மொத்தம் 46,70,26,662 டோஸ் தடுப்பூசி  பயன்படுத்தப்பட்டுள்ளன.
சுமார் 3 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1741203
சுகாதாரம் மற்றும் குடும்ப நலத்துறை அமைச்சகம்
புறக்கணிக்கப்பட்ட வெப்பமண்டல சிகிச்சைகளை எதிர்கொள்வதற்கான ஒற்றுமையை வெளிப்படுத்தும் வகையில் குதுப்மினாரில் மின்னொளி அலங்காரத்தை செய்தது இந்தியா
புறக்கணிக்கப்பட்ட வெப்பமண்டல சிகிச்சைகளை எதிர்கொள்வதற்கான உலகளாவிய ஒற்றுமையை வெளிப்படுத்தும் விதமாக 2021 ஜனவரி 30 அன்று வருடாந்திர சர்வதேச புறக்கணிக்கப்பட்ட வெப்பமண்டல சிகிச்சைகள் தினம் அனுசரிக்கப்படுகிறது.
அன்றைய தினம், உலகெங்கும் இருக்கும் 50 முக்கிய சின்னங்கள் மின்விளக்குகளால் அலங்கரிக்கப்படும். இந்தியாவில் உள்ள முக்கிய சின்னங்களுள் ஒன்றான குதுப்மினார் 2021 ஜனவரி 30 அன்று மின்னொளியில் ஜொலிக்கும்.
------
(Visitor Counter : 103
மின்னணு மற்றும் தகவல் தொழில்நுட்பம்
5-வது நாள்- ரெய்ஸ் 2020; பெருந்தொற்று முன்னேற்பாடுகளில் செயற்கை நுண்ணறிவை மேம்படுத்துவதன் பங்கு குறித்த செறிவான விவாதங்கள் இறுதி நாளில் நடந்தன
சமூக மேம்பாட்டுக்கான பொறுப்புடமையுள்ள செயற்கை நுண்ணறிவு 2020 –என்ற ரைஸ் 2020 என்ற உச்சி மாநாட்டின் இறுதி நாளில் பெருந்தொற்று முன்னேற்பாடுகளுக்கு செயற்கை நுண்ணறிவை மேம்படுத்துவது, ஒத்துழைப்பு மற்றும் புதுமைகளை வளர்ப்பதில் செயற்கை நுண்ணறிவின் பங்கு, செயற்கை நுண்ணறிவை உபயோகித்து புதுமைகளை ஊக்குவிக்கும் அறிவார்ந்த தரவுக் களஞ்சியங்களை உருவாக்குவதற்கான நடவடிக்கைகள் போன்ற கருத்துகள் விவாதிக்கப்படுவதை காணமுடிந்தது.
முதல் அமர்வில், பெருந்தொற்று முன்னேற்பாடுகளுக்கான செயற்கை நுண்ணறிவை மேம்படுத்துதல் என்ற பொருளில் விவாதம் நடைபெற்றது. இதில் பேசிய நாராயணா மருத்துவமனைகளின் தலைவர் மற்றும் செயல் இயக்குனர் டாக்டர் தேவி பிரசாத் ஷெட்டி, “செயற்கை நுண்ணறிவை அடிப்படையாகக் கொண்ட மென்பொருள் சாதனங்கள் சுகாதாரபாதுகாப்பு அலுவலர்களின் முயற்சிகளை மேம்படுத்த உதவியாக இருக்கும் மற்றும் பெருந்தொற்றை மேலும் சிறப்பாக எதிர்கொள்வதற்கும் உதவியாக இருக்கும் என்றார். சுகாதாரப் பாதுகாப்பு மேலும் ஏற்றதாக பாதுகாப்பானதாக ஆவதற்கு மருத்துவ ஆய்வக அலுவலர்கள், செவிலியர்கள், மருத்துவர்கள் கைகளில் உள்ள மொபைல் சாதனங்கள் அவர்கள் கையில் இருக்கும் பேனா மற்றும் பேப்பருக்கு மாற்றாக இருக்க வேண்டும். எதிர்கால பெருந்தொற்றுகளை எதிர்கொள்வதற்கு தயாராக டெலிமெட்ரிக் மற்றும் ரோபாட்டிக்ஸ் துறைகளில் ஸ்டார்ட் அப் நிறுவனங்களுடன் மருத்துவமனைகள் இணைந்து பணியாற்ற வேண்டும்” என்றார்.
இதே அமர்வில் பேசிய அப்பல்லோ மருத்துவமனைகளின் சிஐஓ அரவிந்த் சிவராமகிருஷ்ணன், “செயற்கை நுண்ணறிவு அடிப்படையிலான மென்பொருள் சாதனங்களை மேற்கொள்வதில் மருத்துவமனைகள் விரைவு காட்ட வேண்டும். செயற்கை நுண்ணறிவை ஏற்றுக் கொள்வதில் மருத்துவமனைகள் விரைவாகப் பணியாற்ற வேண்டும். சரியான தருணத்தில் சரியான தரவுகளைப் பெற வேண்டும். சரியான வளங்களுடன் திறன்களை கட்டமைத்தல், நடைமுறைகள் முழுவதிலும் நீடித்த செயற்கை நுண்ணறிவு இயக்க தொழில்நுட்ப தீர்வுகளைக் கட்டமைத்துச் செயல்படுத்த வேண்டும்,” என்றார்.
இந்திய மருத்துவ ஆராய்ச்சி கவுன்சிலின் பயோ மெடிக்கல் தகவலியல் பிரிவின் தலைவரும், விஞ்ஞானியுமான டாக்டர் ஹர்ப்ரீத் சிங், “இந்தியாவில் கொவிட்-19 பரிசோதனைகளை விரைவாக அதிகரிக்க செயற்கை நுண்ணறிவு அடிப்படையிலான சாதனங்களை நாட்டின் உயர்ந்த மருத்துவ அமைப்பு பயன்படுத்தி வருகிறது. தவிர உயர்ந்த துல்லியமான விகிதத்தில் இறப்பு விகிதத்தை கணிப்பதற்கும் செயற்கை நுண்ணறிவு உபயோகப்படுத்தப்படுகிறது”, என்றார்.
அரசு ஆளுகையில் செயற்கை நுண்ணறிவை உபயோகப்படுத்துவதை முன்னெடுப்பது தொடர்பாக தமிழ்நாடு, கர்நாடகா மாநில அரசுகள் எடுத்த முயற்சிகள் இரண்டு அமர்வுகளில் வெளிப்படுத்தப்பட்டதை இந்த நாளில் காணமுடிந்தது. இந்த அமர்வுகளில் தமிழகத்தின் சார்பில் தகவல் தொழில்நுட்பத்துறை அமைச்சர் ஆர்.பி.உதயக்குமார், கர்நாடக மாநிலத்தின் சார்பில், கர்நடாகா ஸ்டார்ட் அப் மையத்தின் துணைத் தலைவர் பி.வி. சத்யநாராயணா ஆகியோர் முக்கிய உரையாற்றினர்.
மேலும் விவரங்களுக்கு இந்த ஆங்கில செய்தியை பார்க்கவும்;
https://pib.gov.in/PressReleasePage.aspx?PRID=1663220
---
(Visitor Counter : 86
பொருளாதார விவகாரங்களுக்கான மத்திய அமைச்சரவைக் குழு
உத்தரப் பிரதேச மாநிலம், தேவரியாவில் சேலம்பூர் மருத்துவக் கல்லூரியை நிறுவ அமைச்சரவை ஒப்புதல்
மத்திய நிதியுதவித் திட்டத்தின் இரண்டாவது கட்டத்தின் கீழ் ரூ. 250 கோடி செலவில் தேவரியாவில் புதிய மருத்துவக் கல்லூரியை நிறுவ உத்தரப்பிரதேச மாநில அரசு அளித்துள்ள முன்மொழிவுக்குப் பிரதமர் திரு. நரேந்திர மோடி தலைமையில் நடைபெற்ற பொருளாதார விவகாரங்களுக்கான அமைச்சரவைக் குழு ஒப்புதல் அளித்துள்ளது.
மத்திய நிதியுதவித் திட்டத்தின் இரண்டாவது கட்டத்தின் கீழ், தற்போதைய மாவட்ட / பரிந்துரை மருத்துவமனைகளுடன் இணைக்கப்பட்ட புதிய மருத்துவக் கல்லூரிகளை நிறுவ ஒவ்வொரு மூன்று நாடாளுமன்றத் தொகுதிகளுக்கு ஒரு மருத்துவக் கல்லூரியும் ஒவ்வொரு மாநிலத்திற்கு அரசு மருத்துவக் கல்லூரி ஒன்றும் அமைப்பதான அடிப்படை ஏற்றுக்கொள்ளப்பட்டிருக்கிறது. அதன்படி, உத்தரப்பிரதேசத்தில் எட்டு மருத்துவமனைகள் உட்பட 24 கூடுதல் மருத்துவமனைகளுக்கான கோரிக்கைக்கும் ஒப்புதல் அளிக்கப்பட்டுள்ளது.
உத்தரப்பிரதேசத்தில் அடையாளம் காணப்பட்ட எட்டு தொகுதிகளில், தொகுதி – 6,  கோஷி,  சேலம்பூர்,  பாலியா நாடாளுமன்றத் தொகுதிகள் அடங்கியது. தேவரியாவின் மாவட்ட மருத்துவமனையை மேம்படுத்துவதன் மூலம் தாரியாவில் சலேம்பூர் மருத்துவக்கல்லூரிகளை நிறுவுமாறு உத்தரப் பிரதேச மாநில அரசு பரிந்துரை செய்திருந்தது.
தேவரியா மாவட்டம் மற்றும் சேலம்பூர் நாடாளுமன்றத் தொகுதியின் பகுதியான சலேம்பூர், தாரியா மாவட்டத்தின் கீழான ஒரு பகுதியை உள்ளடக்கியது. தாரியா மாவட்ட மருத்துவமனையும், போதுமான எண்ணிக்கையிலான படுக்கைகள் மற்றும் இந்திய மருத்துவ கவுன்சிலின் விதிமுறைகளின் படி நிலம் கிடைப்பது உள்ளிட்ட பிற வசதிகளும் கொண்டதால் அடையாளம் காணப்பட்ட அனைத்துச் சாத்தியப்பட்ட இடங்களில் மருத்துவக் கல்லூரியை நிறுவுவதற்கு ஏற்றதாகும்.
(
பிரதமர் அலுவலகம்
பிரதமர் தலைமையில் 39 ஆவது பிரகதி கலந்துரையாடல்
மத்திய – மாநில அரசுகளை உள்ளடக்கிய, தகவல் தொழில்நுட்பம் மற்றும் தொலைத் தொடர்பு அடிப்படையிலான பல்வகை அமைப்பான, ஆக்கப்பூர்வ ஆளுகை மற்றும் குறித்த நேரத்தில் செயலாக்கத்திற்கான பிரகதியின் 39-ஆவது கலந்துரையாடல் கூட்டம், பிரதமர் திரு நரேந்திர மோதி தலைமையில் இன்று நடைபெற்றது.
இந்தக்கூட்டத்தில் 9 திட்டங்கள் ஆய்வுக்கு எடுத்துக் கொள்ளப்பட்டது. இவற்றில் 8 திட்டங்களில் 3 ரயில்வே அமைச்சகம் சார்ந்தவை. தலா 2 சாலை போக்குவரத்து மற்றும் நெடுஞ்சாலை அமைச்சகம் மற்றும் மின்துறை அமைச்சகம் சார்ந்தவை என்பதோடு, எஞ்சிய ஒரு திட்டம் பெட்ரோலியம் & இயற்கை எரிவாயுத் துறை சார்ந்ததாகும். இந்த 8 திட்டங்களும் முறையே, பீகார், மத்தியப் பிரதேசம், ராஜஸ்தான், ஆந்திரப்பிரதேசம், குஜராத், மகாராஷ்டிரா மற்றும் மேற்கு வங்கம் ஆகிய 7 மாநிலங்களில் சுமார் 20,000 கோடி ரூபாய் மதிப்பீட்டில் செயல்படுத்தப்பட்டு வருகிறது. திட்ட செலவு அதிகரிப்பதை தவிர்க்க, இந்தப் பணிகளை நிர்ணயிக்கப்பட்ட காலத்திற்குள் நிறைவேற்றி முடிக்குமாறு பிரதமர் வலியுறுத்தினார்.
இந்த கலந்துரையாடலின் போது, ஊட்டச்சத்து இயக்கம் குறித்தும் பிரதமர் ஆய்வு செய்தார். ஊட்டச்சத்து இயக்கத்தை ஒவ்வொரு மாநிலமும் முழுமையான அரசு அணுகுமுறையுடன் ஒரு இயக்கமாக நடைமுறைப்படுத்த வேண்டும் என்று அவர் கேட்டுக் கொண்டார். குழந்தைகளின் ஆரோக்கியம் மற்றும் ஊட்டச்சத்து குறித்து அடிமட்ட அளவில் விழிப்புணர்வை ஏற்படுத்துவதில், சுயஉதவிக் குழுக்கள் மற்றும் பிற உள்ளூர் அமைப்புகளையும் ஈடுபடுத்துவது குறித்தும் அவர் விவாதித்தார். இத்தகைய நடவடிக்கை இந்த திட்டம் அனைவரிடமும் சென்றடைவதையும் அதனை முன்னெடுத்து செல்வதையும் மேம்படுத்த உதவும் என்றும் அவர் குறிப்பிட்டார்.
இதற்கு முந்தைய 38 பிரகதி கூட்டங்களில், ரூ.14.64 லட்சம் கோடி மதிப்பிலான 303 திட்டங்கள் குறித்து ஆய்வு செய்யப்பட்டுள்ளது.
தகவல் மற்றும் ஒலிபரப்பு அமைச்சகம்
கொரோனா சஹாயதா திட்டத்தின் கீழ் அரசு ரூ.1000 வழங்குவதாக வாட்ஸ்அப்பில் வெளியான செய்தி தவறானது
பத்திரிகை தகவல் அலுவலகத்தின் உண்மை கண்டறியும் குழு, இந்திய அரசு, கொரோனா சஹாயதா திட்டதின் கீழ், எவருக்கும் ரூ.1000 வழங்கவில்லை என்று இன்று டுவிட்டர் பதிவில் தெளிவுபடுத்தியுள்ளது. அரசு WCHO என்ற திட்டத்தைத் தொடங்கியுள்ளதாகவும், அத்திட்டத்தின் கீழ், மக்கள் அனைவருக்கும் ரூ.000 வழங்கப்படுவதாகவும் வாட்ஸ்ஆப் செயலியில் வெளியான ஒரு தகவலுக்கு விளக்கம் அளிக்கும் வகையில், இந்த டுவிட்டர் பதிவு வெளியிடப்பட்டுள்ளது. மக்கள் ஒரு இணைப்பை கிளிக் செய்து தகவல்களைத் தெரிவிக்கலாம் என அந்தப் பதிவு தெரிவிக்கிறது.
இந்தத் தகவலும், அதிலுள்ள இணைப்பும் மோசடியானவை என்று விளக்கம் அளித்துள்ள டுவிட்டர் பதிவு, மக்கள் இதை நம்பி அந்த இணைப்பை கிளிக் செய்யவேண்டாம் என எச்சரிக்கை செய்துள்ளது.
(Visitor Counter : 153
பாதுகாப்பு அமைச்சகம்
அமெரிக்காவின் குவாம் சென்றடைந்தன இந்திய கடற்படை கப்பல்களான ஷிவாலிக், காட்மாட்
தென்கிழக்கு ஆசியா மற்றும் பசிபிக் பெருங்கடலில் உள்ள நாடுகளுக்கு பணியமர்த்தப்பட்டுள்ள இந்திய கடற்படை கப்பல்களான ஷிவாலிக், காட்மாட் ஆகியவை ஆகஸ்ட் 21-ஆம் தேதி அமெரிக்காவில் உள்ள குவாம் என்ற தீவை அடைந்தன. இந்த இரு கப்பல்களும் ஆஸ்திரேலியா, ஜப்பான், இந்தியா மற்றும் அமெரிக்கா நாடுகளின் கடற்படை களுக்கு இடையே ஆண்டுதோறும் நடைபெறும் மலபார்-21 என்ற பயிற்சியில் கலந்து கொள்ளவிருக்கின்றன. இந்தியா மற்றும் அமெரிக்க கடற்படைக்கு இடையே கடந்த 1992-ஆம் ஆண்டு தொடங்கப்பட்ட மலபார் கடல்சார் பயிற்சியில், பசிபிக் மற்றும் இந்தியப் பெருங்கடலில் உள்ள 4 முக்கிய கடற்படைகள் தற்போது பங்கேற்கின்றன. கடற்படை கிழக்கு மண்டல தலைமை அதிகாரி வைஸ் அட்மிரல் ஏ.பி. சிங், கடல்சார் துறையில் ஒருங்கிணைந்த நடவடிக்கைகள் மற்றும் செயல் திட்டங்களை உருவாக்குவது தொடர்பாக ஆலோசிப்பார்.
மலபார்-21 பயிற்சி, ஆகஸ்ட் 26-29 வரை நடைபெறும். நாடுகளுக்கு இடையேயான இயங்கு தன்மையை மேம்படுத்தவும், சிறந்த செயல் முறைகளைக் கற்றுக் கொள்ளவும், கடல்சார் பாதுகாப்பு நடவடிக்கைகளுக்கான நடைமுறைகளில் பரஸ்பர புரிதலை வளர்த்துக் கொள்ளவும் இந்தப் பயிற்சி, ஓர் சிறந்த தளமாக விளங்கும். இந்தியா, ஆஸ்திரேலியா ஜப்பான் மற்றும் அமெரிக்காவின் போர்க் கப்பல்கள், நீர்மூழ்கிக் கப்பல்கள், ஹெலிகாப்டர்கள், தொலைதூர கடல்சார் கண்காணிப்பு விமானம் ஆகியவை பயிற்சியில் பங்கேற்கும். கொவிட் கட்டுப்பாடுகளுக்கு இடையேயும் இந்தப் பயிற்சிகள் நடைபெறுவதன் மூலம், கடல்சார் பாதுகாப்பின்மீது நாடுகள் கொண்டுள்ள உறுதித்தன்மை எடுத்துரைக்கப்படுகிறது.
ஐஎன்எஸ் ஷிவாலிக், காட்மாட், ஆகியவை கிழக்கு கடற்படை தலைமையின் கீழ் உள்நாட்டிலேயே வடிவமைக்கப்பட்டு, உருவாக்கப்பட்ட நவீனரக கப்பல்கள் ஆகும். ஐஎன்எஸ் ஷிவாலிக் கப்பலுக்கு கேப்டன் கபில் மேத்தா தலைமை தாங்குவார். ஐஎன்எஸ் காட்மாட் கப்பலுக்கு கமாண்டர் ஆர் கே மஹாரானா தலைமை வகிப்பார். பல்வேறு ஆயுதங்கள் மற்றும் உணரிகள் பொருத்தப்பட்டு ஹெலிகாப்டர்களை சுமந்து செல்லும் வசதி கொண்ட இந்த இரண்டு கப்பல்கள், இந்தியாவின் போர் கட்டமைப்பு திறன்களை எடுத்துரைக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1747992
அறிவியல் மற்றும் தொழில்நுட்பத்துறை
“இந்தியாவில் சுகாதாரம் மற்றும் அறிவியல் துறையில் பெண்கள் தலைமையிலான மாற்றம்” என்ற மாநாட்டை புதுதில்லியில் மத்திய அமைச்சர் டாக்டர் ஜிதேந்திர சிங் நாளை தொடங்கி வைக்கிறார்
“இந்தியாவில் சுகாதாரம் மற்றும் அறிவியல் துறையில் பெண்கள் தலைமையிலான மாற்றம்” என்ற மாநாட்டை மத்திய அறிவியல், தொழில்நுட்பம் , புவி அறிவியல் , பிரதமர் அலுவலகம், பணியாளர் நலன், பொதுமக்கள் குறைதீர்ப்பு, ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் புதுதில்லியில் நாளை தொடங்கிவைக்கிறார்.
இந்த மாநாட்டில் மத்திய சுகாதாரத்துறை இணையமைச்சர் டாக்டர் பாரதி பிரவீன் பவார், பிரஞ்ச் கேட்ஸின் திருமதி மெலிந்தா போன்றவர்கள் கலந்துகொள்கிறார்கள்.
மத்திய அறிவியல் மற்றும் தொழில்நுட்ப அமைச்சகத்தின் உயிரித்தொழில் நுட்பவியல் துறை, உயிரித் தொழில்நுட்பம் வர்த்தக ஆராய்ச்சி உதவி கவுன்சில் போன்ற அமைப்புகளால் இந்த மாநாடு ஏற்பாடு செய்யப்பட்டுள்ளது. கடந்த காலக்கட்டங்களில் சுகாதாரத்துறையில் பல சவால்களை எதிர்நோக்கி மிகச் சிறப்பாக செயல்பட்ட பெண்களை கவுரவப்படுத்தி கொண்டாடுவது இந்த மாநாட்டின் தனிச்சிறப்பாகும்.
உயிரித்தொழில்நுட்பிவியல் துறையின் செயலரான டாக்டர் ராஜேஷ் எஸ் கோகலே பேசும்போது, “பல ஆண்டுகளாக பெண்கள் தலைமைப் பொறுப்பேற்றிருக்கும் துறைகளில் மிகப்பெரிய முன்னேற்றம் அடைந்துள்ளது. இந்தியாவை வல்லரசு நாடாக மாற்றுவதற்கு பெண்கள் பல்வேறு துறைகளில் தலைமைப் பொறுப்புகளில் அமர வேண்டும் என்றும் அதற்கு பெண்கள் மேம்பாடு முக்கியம் என்று நமது பிரதமர் கூறியிருந்தார். எனவே, பெண்கள் மேம்பாட்டிற்காக நாம் பல்வேறு நடவடிக்கைகளில் ஈடுபட வேண்டும்”என்றார்.
இளைஞர் நலன் மற்றும் விளையாட்டு அமைச்சகம்
மனிதகுலத்துக்கும், நாட்டுக்கும் சேவை புரிவது நமது பாரம்பரியமாகும் என்று நாட்டு நலப்பணித் திட்ட விருதுகளை வழங்கி குடியரசுத் தலைவர் உரை
2018-19-ஆம் ஆண்டுக்கான நாட்டு நலப்பணித் திட்ட விருதுகளை மெய்நிகர் முறையில் குடியரசுத் தலைவர் மாளிகையில் இருந்து குடியரசுத் தலைவர் திரு ராம் நாத் கோவிந்த் 2020 செப்டம்பர் 24 அன்று வழங்கினார்.
புது தில்லியில் உள்ள விக்யான் பவனில் இருந்து மத்திய இளைஞர் விவகாரங்கள் மற்றும் விளையாடு அமைச்சர் திரு கிரண் ரிஜுஜு இந்த நிகழ்ச்சியில் கலந்து கொண்டார்.
பல்கலைக்கழகம் / +2 குழு, நாட்டு நலப்பணித் திட்ட பிரிவுகள் மற்றும் அதன் திட்ட அலுவலர்கள் மற்றும் நாட்டு நலப்பணித் திட்ட்ட தன்னார்வலர்கள் என்று மூன்று பிரிவுகளில் இந்த விருதுகள் வழங்கப்பட்டன.
இளைஞர் விவகாரங்கள் துறை செயலாளர் திருமிகு உஷா சர்மா மற்றும் இதர பிரமுகர்கள் இந்த நிகழ்வில் கலந்து கொண்டனர். நிகழ்ச்சியில் உரையாற்றிய குடியரசுத் தலைவர் திரு கோவிந்த், மனிதகுலத்துக்கும், நாட்டுக்கும் சேவை புரிவது நமது பாரம்பரியமாகும் என்று கூறினார்.
சேவையாற்றுவது என்பது நமது வேர்களில் உள்ளது என்று கூறிய குடியரசுத் தலைவர், மகாத்மா காந்தியின் 100-வது பிறந்தநாளில் 1969-ஆம் ஆண்டில் நாட்டு நலப்பணித் திட்டம் தொடங்கப்பட்டதாகக் கூறினார்.
மகாத்மா காந்தியை உதாரணமாக காட்டிய அவர், சேவை என்பது மனிதர்களுக்கு மட்டுமே செய்வது அல்ல என்றும், இயற்கைக்கு செய்வதும் சேவை தான் என்றும் கூறினார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்:
https://pib.gov.in/PressReleseDetail.aspx?PRID=1658762PSB/GB
(Visitor Counter : 131
மனித வள மேம்பாட்டு அமைச்சகம்
ஜெய்ப்பூரில், விவேகானந்தா விரிவுரை அரங்க வளாகம்: மத்திய கல்வி அமைச்சர் திறப்பு
ஜெய்ப்பூரில் உள்ள மாலவியா தேசிய தொழில்நுட்ப மையத்தில், விவேகானந்தா விரிவுரை அரங்க வளாகத்தை மத்திய கல்வி அமைச்சர் திரு ரமேஷ் பொக்ரியால் நிஷாங்க் காணொலி காட்சி மூலம் இன்று திறந்து வைத்தார்.
இந்நிகழ்ச்சியில் பேசிய மத்திய அமைச்சர் திரு. ரமேஷ் பொக்கிரயால், ‘‘ஜெய்ப்பூரில் கட்டுப்பட்டுள்ள இந்த விவேகானந்தா விரிவுரை அரங்க வளாகம், இந்தியாவில் மட்டும் அல்ல ஆசியாவிலேயே மிகப் பெரிய அரங்கம் என்றும், இதில் உள்ள 48 வகுப்பறைகள் மூலம் ஒரே நேரத்தில் 6792 மாணவர்களுக்கு கற்பிக்க முடியும்’’ என்றார். தனிச்சிறப்பாக வடிவமைக்கப்பட்ட இந்த கட்டடம், 3 லட்சத்து 66 ஆயிரம் சதுர அடியில், ஜெய்ப்பூர் பாரம்பரிய கட்டடக் கலையுடன் கட்டப்பட்டுள்ளது என்றும் அமைச்சர் தெரிவித்தார்.
கொவிட் பாதிப்பை குறைக்பதற்காக, இப்போதைக்கு மாணவர்களுக்கு கற்பிக்கும் முறையை ஆன்லைன் மூலமாகவும், தொலைதூர கல்வி மூலமாக கற்பிக்க வேண்டிய தேவை ஏற்பட்டுள்ளது எனவும், விவேகானந்தா விரிவுரை அரங்கத்தில் உள்ள 48 வகுப்பறைகளும், இ-வகுப்பறைகளாக செயல்படும் எனவும் அமைச்சர் திரு. ரமேஷ் பொக்கிரியால் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1664088